text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 3 декември 2014 година
  за изменение на Решение 2008/866/ЕО относно спешни мерки за спиране на вноса от Перу на някои двучерупчести мекотели за консумация от човека по отношение на неговия срок на прилагане
  (нотифицирано под номер С(2014) 9113)
  (текст от значение за ЕИП)
  (2014/874/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
  като има предвид, че:
  (1)
  В Регламент (ЕО) № 178/2002 се определят общите принципи, уреждащи въпросите, свързани с храните и фуражите като цяло, и в частност тяхната безопасност на национално равнище и на равнището на Съюза. В него се предвиждат спешни мерки, когато е очевидно, че има вероятност дадена храна или фураж, които са внесени от трета страна, да представляват сериозен риск за здравето на човека и животните или за околната среда и че този риск не може да бъде задоволително овладян чрез мерки, предприети от засегнатата държава членка (или държави членки).
  (2)
  Решение 2008/866/ЕО на Комисията (2) бе прието вследствие на появата на огнище на хепатит А при хората, свързано с консумацията на двучерупчести мекотели, внесени от Перу, които са били заразени с вируса на хепатит А (HAV). Първоначално срокът на прилагане на посоченото решение беше до 31 март 2009 г., като бе последно удължен до 30 ноември 2014 г. с Решение за изпълнение 2013/636/ЕС на Комисията (3).
  (3)
  От перуанския компетентен орган бе поискано да предостави удовлетворителни гаранции, че са били отстранени пропуските, установени по отношение на системата за мониторинг на откриването на вируса в живи двучерупчести мекотели. По-специално бе изискано да бъдат представени резултатите от програмата за мониторинг по отношение на пясъчните миди (Donax spp.). Независимо от факта, че именно пясъчните миди (Donax spp.) са причинили появата на огнище на хепатит А при хората, до този момент на Комисията не са предоставени резултатите от програмата за мониторинг по отношение на тези животински видове. Поради това Комисията не може да достигне до заключение, че чрез системата за контрол и плана за мониторинг, които са понастоящем в сила в Перу по отношение на някои двучерупчести мекотели, може да се дадат гаранциите, изисквани от законодателството на Съюза. Следователно спешните мерки следва да останат в сила.
  (4)
  Поради това крайният срок за прилагането на Решение 2008/866/ЕО следва да бъде съответно изменен.
  (5)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  В член 5 от Решение 2008/866/ЕО датата „30 ноември 2014 г.“ се заменя с датата „30 ноември 2015 г.“.
  Член 2
  Адресати на настоящото решение са държавите членки.
  Съставено в Брюксел на 3 декември 2014 година.